പ്രത്യേക സേവനങ്ങളും ഫീച്ചറുകളും
പതിനഞ്ചാമത് അർബൻ മൊബിലിറ്റി ഇന്ത്യ  സമ്മേളനവും എക്സ്പോ 2022 ഉം കൊച്ചിയിൽ സമാപിച്ചു
പതിനഞ്ചാമത് അർബൻ മൊബിലിറ്റി ഇന്ത്യ  സമ്മേളനവും എക്സ്പോ 2022 ഉം കൊച്ചിയിൽ സമാപിച്ചു.
നഗര ഗതാഗത മേഖലയെ മുന്നോട്ട് നയിക്കാൻ പുതു ചിന്തകളും നിർദേശങ്ങളും അനിവാര്യമാണെന്ന് സമാപന സമ്മേളനത്തിൽ അഭിസംബോധന ചെയ്തുകൊണ്ട് കേന്ദ്ര ഭവന, നഗരകാര്യ സഹമന്ത്രി ശ്രീ കൗശൽ കിഷോർ പറഞ്ഞു. കൊച്ചിയിലെ പരിപാടിയുടെ സംഘാടനത്തിൽ സംതൃപ്തി രേഖപ്പെടുത്തിയ അദ്ദേഹം, വാട്ടർ മെട്രോയും അനുബന്ധ സംരംഭങ്ങളും യാഥാർത്ഥ്യമാക്കി ഗതാഗത മേഖലയിൽ പുരോഗതി കൈവരിക്കാൻ നഗരം ഒരുങ്ങിക്കഴിഞ്ഞതായും വ്യക്തമാക്കി.
രാജ്യം വികസിക്കണമെങ്കിൽ നഗരങ്ങൾ വികസിക്കേണ്ടത് അത്യാവശ്യമാണെന്ന് മന്ത്രി അഭിപ്രായപ്പെട്ടു. അതിലൂടെ വികസനം ഗ്രാമപ്രദേശങ്ങളിലേക്കും വ്യാപിക്കും. 'ആസാദി കാ അമൃത് മഹോത്സവ്', 'അമൃത് കാൽ' എന്നിവയുടെ ശുഭവേളകൾ നിമിത്തമാക്കി കേന്ദ്ര ഗവണ്മെന്റ് നടത്തിവരുന്ന പ്രവർത്തനങ്ങൾ വിശദീകരിക്കവെ, രാജ്യം 'ഏക് ഭാരത്, ശ്രേഷ്ഠ ഭാരത്, സ്വസ്ഥ ഭാരത്' ലക്ഷ്യം സാക്ഷാത്ക്കരിക്കാനുള്ള പാതയിൽ മുന്നേറുകയാണെന്ന് മന്ത്രി പറഞ്ഞു.
2047ഓടെ വികസിത രാജ്യമായി മാറുക എന്ന പ്രധാനമന്ത്രിയുടെ ദർശനം സാക്ഷാത്കരിക്കുന്നതിന് കൃഷി, ആരോഗ്യം, സാങ്കേതികവിദ്യ തുടങ്ങി സമസ്ത മേഖലകളിലും വികസനം സാധ്യമാക്കേണ്ടതുണ്ടെന്ന് മന്ത്രി വ്യക്തമാക്കി. പുതുമകളും അനുഭവങ്ങളും പങ്കുവയ്ക്കാനുള്ള വേദി എന്ന നിലയിൽ മാത്രമല്ല, പുതിയ ആശയങ്ങളുടെയും അറിവുകകളുടെയും സൃഷ്ടിക്കുന്നതിലേക്ക് നയിക്കുന്ന ചർച്ചകളും ആശയവിനിമയങ്ങളും കൊണ്ടും സമ്മേളനം ശ്രദ്ധേയമായതായി ശ്രീ കൗശൽ കിഷോർ പറഞ്ഞു. ഇത് രാജ്യത്തെ ആത്മ നിർഭരതയിലേക്ക് മുന്നേറാൻ സഹായിക്കും. ആത്മ നിർഭരതയിലൂന്നി വികസിത രാഷ്ട്രമാകാനുള്ള പ്രക്രിയയിൽ ഭാഗഭാക്കാകേണ്ടത് എല്ലാ പൗരന്മാരുടെയും ഉത്തരവാദിത്തമാണെന്ന് അദ്ദേഹം ഓർമ്മിപ്പിച്ചു.
കേരള ഗവർണർ ശ്രീ ആരിഫ് മുഹമ്മദ് ഖാൻ സമാപന സമ്മേളനത്തെ അഭിസംബോധന ചെയ്തു.
നമ്മുടെ രാഷ്ടത്തിന്റെ സംസ്കാരം അതുല്യമാണെന്ന് പറഞ്ഞ ഗവർണർ, ഭാരതീയ സംസ്ക്കാരത്തിന്റെ പ്രയോക്താക്കളായ ചിന്തകന്മാർ ഒരിക്കലും എല്ലാവരെയും ഒഴിവാക്കിക്കൊണ്ടുള്ള ഒരു ചിന്താഗതിക്ക് വേണ്ടി വാദിച്ചിട്ടില്ലെന്നും, അസാധാരണമായ പ്രതിഭ, ശക്തി, ഊർജ്ജം, സൗന്ദര്യം, നൈപുണ്യം എന്നിവയെ പരമാത്മാവിന്റെ തന്നെ പ്രകാശനമായി കാണണമെന്ന് ഉദ്ഘോഷിച്ചിട്ടുള്ളതായും വ്യക്തമാക്കി. ജ്ഞാനം, അറിവ്, ശാസ്ത്രം, സ്മരണികകൾ എന്നിവയെ മുഴുവൻ മനുഷ്യരാശിയുടെയും പൊതു പൈതൃകമായി പരിഗണിക്കാൻ അവർ നമ്മെ പ്രോത്സാഹിപ്പിച്ചു. അതിനാൽ, നാം അറിവ് സമ്പാദിക്കുകയും സമ്പാദിച്ച അറിവ് പരസ്പരം പങ്കിടുകയും വേണമെന്ന് അദ്ദേഹം അഭിപ്രായപ്പെട്ടു.
ഗതാഗതവും, ഗതാഗത സംവിധാനങ്ങളും ബഹുഗുണീകൃതമായി വളർന്നുകൊണ്ടിരിക്കുകയാണെന്നും ഭാവിയിൽ ഇത് അങ്ങനെ തന്നെ തുടരുമെന്നും ഗവർണർ പറഞ്ഞു. വികസന പ്രക്രിയയുടെ ഭാഗമായുള്ള സുസ്ഥിരമായ നഗര ഗതാഗതം സാധ്യമാകാൻ അതിവേഗമുള്ള തീരുമാനങ്ങളും വിജയപ്രദമായ നിർവ്വഹണവും അനിവാര്യമാണെന്ന് അദ്ദേഹം ചൂണ്ടിക്കാട്ടി. ഇത് ഉറപ്പാക്കാൻ ബന്ധപ്പെട്ട എല്ലാവരുടെയും സജീവ പങ്കാളിത്തം അദ്ദേഹം ആവശ്യപ്പെട്ടു. കൊച്ചിയിൽ സംഘടിപ്പിച്ച സമ്മേളനത്തിന്റെ നടത്തിപ്പിൽ അത്യന്തം സംതൃപ്തി പ്രകടിപ്പിച്ച അദ്ദേഹം, സുസ്ഥിര ആത്മ നിർഭര നഗര ഗതാഗതം യാഥാർത്ഥ്യമാക്കാൻ സഹായിക്കുന്ന അനുഭവങ്ങൾ പങ്കുവയ്ക്കുന്നതിനും പുതിയ ആശയങ്ങളുടെ സൃഷ്ടിക്കും ഇത് വഴിയൊരുക്കിയെന്ന് പ്രത്യാശിച്ചു. സുസ്ഥിര നഗരഗ താഗതത്തിലേക്കുള്ള മുന്നേറ്റത്തിൽ എല്ലാവരെയും ഉള്ക്കൊള്ളുന്നത് സുപ്രധാനമാണെന്ന് ഗവർണർ ആവർത്തിച്ചു. മറ്റുള്ളവരുടെ ക്ഷേമത്തിൽ സ്വന്തം ക്ഷേമം കാണണമെന്നും അദ്ദേഹം ഉദ്ബോധിപ്പിച്ചു.
'സംയോജിതവും മാറ്റങ്ങളുൾകൊള്ളാൻ കഴിയുന്നതുമായ നഗര ഗതാഗതം' എന്ന പ്രമേയത്തിലൂന്നി, ഡൽഹിയിൽ സംഘടിപ്പിക്കാനിരിക്കുന്ന UMI 2023 ന് ശ്രീ ആരിഫ് മുഹമ്മദ് ഖാനും ശ്രീ കൗശൽ കിഷോറും സംയുക്തമായി നാന്ദി കുറിച്ചു. നഗരഗതാഗത മേഖലയിലെ മികവിനുള്ള പുരസ്കാരങ്ങളും ചടങ്ങിൽ വിതരണം ചെയ്തു.
കേരള ഗതാഗത മന്ത്രി ശ്രീ ആന്റണി രാജു, കേരള ചീഫ് സെക്രട്ടറി ഡോ. വി. പി.ജോയി, കേന്ദ്ര ഭവന-നഗരകാര്യ മന്ത്രാലയം OSD, ശ്രീ ജയദീപ്, മുതിർന്ന കേന്ദ്ര-സംസ്ഥാന സർക്കാർ ഉദ്യോഗസ്ഥർ തുടങ്ങിയവർ സമാപനച്ചടങ്ങിൽ പങ്കെടുത്തു.
'സുരക്ഷിതവും ചെലവ് കുറഞ്ഞതും പ്രാപ്യവും കാര്യക്ഷമവുമായ ഭാവി ഗതാഗതം' എന്ന പ്രമേയത്തിലൂന്നി സമ്മേളനത്തിന്റെ മൂന്നാം ദിനം ഒമ്പത് സെഷനുകൾ നടന്നു. ‘അർബൻ മൊബിലിറ്റി-വിഷൻ 2047’ സംബന്ധിച്ച പ്ലീനറി സെഷൻ കേന്ദ്ര ഭവന-നഗരകാര്യ മന്ത്രാലയം OSD, ശ്രീ ജയദീപും കൊച്ചി മെട്രോ റെയിൽ ലിമിറ്റഡ്  എംഡി ശ്രീ ലോക്നാഥ് ബെഹ്റയും നയിച്ചു.
കേന്ദ്ര-സംസ്ഥാന സർക്കാരുകളിലെ മുതിർന്ന ഉദ്യോഗസ്ഥർ, നയരൂപകർത്താക്കൾ, മെട്രോ റെയിൽ കമ്പനികളുടെ മാനേജിംഗ് ഡയറക്ടർമാർ, ഗതാഗത സ്ഥാപനങ്ങളുടെ മേധാവിമാർ, അന്താരാഷ്ട്ര വിദഗ്ധർ, പ്രൊഫഷണലുകൾ, അക്കാദമിക് വിദഗ്ധർ, വിദ്യാർത്ഥികൾ തുടങ്ങിയവർ മൂന്ന് ദിവസത്തെ പരിപാടിയിൽ പങ്കെടുത്തു.
2022 നവംബർ 4-ന് കേന്ദ്ര ഭവന, നഗരകാര്യ മന്ത്രി ശ്രീ ഹർദീപ് എസ്. പുരി, കേരള മുഖ്യമന്ത്രി ശ്രീ പിണറായി വിജയൻ എന്നിവർ സംയുക്തമായാണ് സമ്മേളനം ഉദ്ഘാടനം ചെയ്തത്. കേരള സർക്കാരിന്റെ സഹകരണത്തോടെ ഭവന, നഗരകാര്യ മന്ത്രാലയമാണ് സമ്മേളനം സംഘടിപ്പിച്ചത്. ‘ആസാദി@75–സുസ്ഥിര ആത്മ നിർഭര നഗര ഗതാഗതം’ എന്നതായിരുന്നു സമ്മേളനത്തിന്റെ പ്രമേയം.